Oma klubi ajaloo esimest Premier League'i tiitlit jahtiv Liverpool jätkas ka pärast koondisepausi vägevalt, kui võõrsil alistati Tottenham Hotspur 2:1.

Kuigi Tottenham on varem avaldanud lootust, et laupäeval võinuks juba mängida renoveeritud White Hart Lane'il, siis peeti see kohtumine ikkagi Inglismaa kodustaadionil Wembleyl, kirjutab Soccernet.ee.

Liverpool pani juba esimesel minutil palli väravasse, ent Sadio Mane oli suluseisus. Oma tahtmine saadi 39. minutil, kui palli saatis peaga üle väravajoone Georginio Wijnaldum. Seni Inglismaa kõrgliigas ainult koduväljakutel väravaid kõmmutanud hollandlase tabamus jäänuks lugemata, kui poleks Michael Oliveril olnud kasutada väravajoonetehnoloogiat. Tänu käekellalt tulnud märguandele sai Wijnaldum siiski oma 55. võõrsilmängus esimese värava.

Teisel poolajal duubeldas eduseisu Roberto Firmino, aga lõpus läks siiski taas põnevaks. Seni mannetult mänginud Tottenhami eest lõi kolmandal üleminutil Erik Lamela ühe tagasi, viiki siiski ei tulnud.